text: Besøg en pelsdyr-farm
  13 maj 2012 kl. 06.31
  Danske Pelsdyravlere inviterer søndag alle interesserede til at kigge forbi mellem kl. 10 og 16.
  Når der ruller billeder af skambidte dyr hen over danskernes TV-skærme er det ofte dyreretsaktivister, der står bag. Og det er frustrerende for danske minkavlere, der ikke kan genkende den virkelighed, der portrætteres i programmerne. 
  Derfor vil formanden for Dansk Pelsdyravlerforening minkavler Tage Petersen fra Hedensted sammen med 8 andre avlere gerne byde den danske befolkning indenfor, så de ved selvsyn kan se og bedømme forholdene.
  Dansk Pelsdyravlerforening regner med et stort fremmøde fra interesserede danskere, der er blevet inviteret via annoncer i alle landets aviser og fagblade. 
  Til arrangementet vil både børn og voksne få mulighed for at klappe en nyfødt minkhvalp, deltage i en konkurrence, prøve hoppeborgen og spise en pølse fra grillen. 
  Initiativet er en del af Danske Minkavleres åbenheds-kampagne, som har fået en hel del opmærksomhed i medierne den forgangne måned. 
  Kampagnen har til formål at bygge bro mellem pelsbranchen og den almene dansker.
  De danske pelsdyravlere eksporterer i år skind for otte milliarder kroner.
  